POZIV

REGIONALNE KANCELARIJE ZA SARADNJU MLADIH

ZA UČEŠĆE NA TRENINGU ZA PRIPREMU PROJEKATA

ZA ORGANIZACIJE CIVILNOG DRUŠTVA U SRBIJI

*Lokalna kancelarija Regionalne kancelarije za saradnju mladih (RYCO) u Srbiji otvara poziv za učešće na treningu za podizanje kapaciteta u pripremi projekata mobilnosti, regionalne saradnje i aktivizma mladih na Zapadnom Balkanu, za predstavnike/ce organizacija civilnog društva iz Srbije. Trening se realizuje uz podršku Misije OEBS-a u Srbiji.*

Regionalna kancelarija za saradnju mladih je nezavisni institucionalni mehanizam uspostavljen u cilju promocije duha pomirenja i saradnje između mladih na Zapadnom Balkanu kroz programe omladinskih razmena. U okviru svog rada, RYCO podržava projekte koji doprinose pomirenju u regionu kroz povećanje mobilnosti mladih, saradnje i aktivizma. Kako bi što više zainteresovanih imalo priliku da se odazove na RYCO i slične pozive za podnošenje predloga projekata, RYCO organizuje trening za sticanje veština u ovom domenu.

**DATUM TRENINGA**: 27 – 30. avgust 2022. godine

**MESTO ODRŽAVANJA:** Vrnjačka Banja, Srbija

**ČEMU JE TRENING NAMENJEN:**

Opšti cilj treninga je da unapredi znanje i ojača kapacitete organizacija civilnog društva da samostalno i uspešno pripremaju predloge projekata, uz poštovanje principa inkluzivnog učešća mladih i rodne ravnopravnosti. Kroz četvorodnevni trening, učesnici/e će dobiti teorijsku osnovu, kao i priliku da praktično i samostalno u manjim grupama rade na razvijanju elemenata univerzalnih u projektnim aplikacijama – od obrazlaganja opravdanosti ideje, preko postavljanja ciljeva i aktivnosti, do formiranja realističnog budžeta i promišljanja odnosa sa javnošću. Pored toga, učesnici/e će se upoznati sa konceptima pomirenja, rodne ravnopravnosti, participacije mladih i socijalne inkluzije kao i mogućnostima uspostavljanja partnerstava u regionu. Svi učesnici/e dobiće i specijalizovan Priručnik za pripremu predloga projekata kao i participativnu društvenu igru za uključivanje mladih u osmišljavanje predloga projekata.

Trening se izvodi na srpskom jeziku.[[1]](#footnote-0)

# KOME JE TRENING NAMENJEN:

Trening je namenjen predstavnicima/ama organizacija civilnog društva, koji nemaju, ili imaju vrlo malo iskustva u pripremi predloga projekata i njihovom izvođenju. Kriterijumi o kojima će se voditi računa prilikom selekcije učesnika/ca su sledeći:

| PREDSTAVNICI/E ORGANIZACIJA CIVILNOG DRUŠTVA |
| --- |
| → Koji/e planiraju da vode proces/pišu predlog projekta ispred svoje organizacije |
| → Koji/e se mogu posvetiti učešću na treningu u celosti |
| → Koji/e ne poseduju ili poseduju ograničeno iskustvo kao nosioci ili partneri regionalnih projekata |
| → Koji/e do sada nisu bili nosioci ili partneri projekta koji je finansiran od strane RYCO |
| → Posebno se ohrabruju organizacije civilnog društva iz manjih i/ili multietničkih sredina |

# KAKO SE PRIJAVITI ZA UČEŠĆE:

Prijavljivanje za učešće traje do 14.8.2022. u 23:59. U ime jedne organizacije može se prijaviti isključivo jedna osoba. Prijave se vrše popunjavanjem formulara na linku: <https://docs.google.com/forms/d/e/1FAIpQLSeUdSBNuiq4Om0-yJuJgudcrJu8rpQTmWsX1t3gWmtABlIWxw/viewform?usp=sf_link>.

Troškovi prevoza i smeštaja su pokriveni od strane organizatora.

Odabir učesnika/ca biće vršen na osnovu kriterijuma navedenih u ovom pozivu, a uz poštovanje rodnog i geografskog balansa. Za učešće na treningu biće odabrano 14 osoba. Rezultati selekcije biće objavljeni 19.8.2021.

# KONTAKT:

Za dodatna pitanja i nedoumice možete se obratiti Đorđu Cvijoviću iz RYCO lokalne kancelarije u Srbiji na djordjo.cvijovic@rycowb.org.

*Napomena: Učešće na treningu ne predstavlja garanciju dodele sredstava za realizaciju projektnih predloga od strane RYCO.*

*COVID-19 napomena: Organizator zadržava pravo da zahteva obavezno antigensko testiranje učesnika/ca pre događaja u slučaju pogoršanja epidemiološke situacije. Učešće na treningu podrazumeva poštovanje mera predostrožnosti koje donosi Vlada Srbije. Učesnici/e snose ličnu odgovornost i rizik za učešće u javnom događaju, u kontekstu eventualnih COVID-19 ishoda.*

1. Jedan od uslova za apliciranje na otvorene pozive Regionalne kancelarije za saradnju mladih je da predlog projekta bude napisan na engleskom jeziku. Poznavanje engleskog jezika se zato očekuje od odabranih učesnika/ca treninga. [↑](#footnote-ref-0)